**31/3/2020**

**ΑΝΑΚΟΙΝΩΣΗ ΥΠΟΥΡΓΕΙΟΥ ΕΞΩΤΕΡΙΚΩΝ**

**Το Υπουργείο Εξωτερικών ανακοινώνει τη λειτουργία από σήμερα, 31/3/2020, στις 13.00 ώρα Κύπρου, της νέας διαδικτυακής πλατφόρμας για εγγραφή Κυπρίων πολιτών που βρίσκονται στο εξωτερικό, με την ονομασία connect2cy και απευθύνει έκκληση σε όλους τους συμπατριώτες μας που βρίσκονται στο εξωτερικό να εγγραφούν το συντομότερο μέσω της ιστοσελίδας** [**www.connect2cy.gov.cy**](http://www.connect2cy.gov.cy)

Εν μέσω της παγκόσμιας κρίσης που έχει προκαλέσει η πανδημία του κορωνοϊού COVID-19, η εγγραφή στην πλατφόρμα όλων των Κυπρίων πολιτών που βρίσκονται στο εξωτερικό καθίσταται εξαιρετικά σημαντική, καθώς αναμένεται να ενισχύσει την ικανότητα του Υπουργείου Εξωτερικών να χαρτογραφήσει με ακρίβεια την παρουσία Κυπρίων σε κάθε γωνιά της Γης και να είναι σε θέση στην κρίσιμη συγκυρία που διανύουμε να παράσχει με ακόμα πιο αποτελεσματικό τρόπο προξενική αρωγή στις περιπτώσεις όπου διαπιστώνεται ανάγκη, μέσω και του δικτύου των Διπλωματικών Αποστολών της Δημοκρατίας στο εξωτερικό.

Με τη λειτουργία της νέας, σύγχρονης πλατφόρμας, που έχει επισπευσθεί λόγω της κρίσης, το Υπουργείο Εξωτερικών εγκαθιδρύει ένα κανάλι άμεσης επικοινωνίας με τους χρήστες, με στόχο την επανασύνδεση των Κυπρίων πολιτών που βρίσκονται στο εξωτερικό με την πατρίδα και την άμεση ενημέρωσή τους για σημαντικά θέματα που τους αφορούν και τους ενδιαφέρουν.

Η πλατφόρμα connect2cy έχει σχεδιαστεί εξ αρχής σε ευέλικτη και δυναμική βάση και θα συνεχίσει να αναπτύσσεται και να αναβαθμίζεται, σύμφωνα με τις απαιτήσεις της Διαχείρισης Κρίσεων στην εποχή μας.

**Περισσότερες πληροφορίες και τεχνική υποστήριξη μέσω του Εθνικού Κέντρου Διαχείρισης Κρίσεων, στον αριθμό (+357) 22 801000.**